钦定古今图书集成/明伦汇编/官常典/第722卷 > 孔宗旦
## 钦定古今图书集成/明伦汇编/官常典/第722卷 > 孔宗旦

按《宋史忠义传》：“宗旦，鲁人，为邕州司户参军。侬智高
未反时，州有白气出庭中，江水溢。宗旦以为兵象，度
智高必反，以书告知州陈珙，珙不听。后智高破横州，
即载其亲往桂州，曰：‘吾有官守，不得去，无为俱死也’。
既而州破被执，贼欲任以事，宗旦叱贼，且大骂，遂被
害。”始，宗旦官京东，与李师道、徐程尚同等四人为监
司耳目，号为“四瞠”，人多恶之，其后立节如此。知袁州
祖无择以其事闻，赠太子中允。